আরজি কর হাসপাতালের আর্থিক দুর্নীতি মামলায় সন্দীপ ঘোষকে জিজ্ঞাসাবাদ

ওয়েব ডেস্ক: আরজি কর হাসপাতালের আর্থিক দুর্নীতি মামলায় সন্দীপ ঘোষ-সহ তিন অভিযুক্তকে জেলে গিয়ে জি়জ্ঞাসাবাদ করতে পারবে ইডি। অনুমতি দিয়েছে আদালত। জানা গিয়েছে, সন্দীপদের বয়ান রেকর্ড করতে চেয়ে গত ১৩ নভেম্বর বিচারভবনের দ্বারস্থ হয়েছিল কেন্দ্রীয় সংস্থা। জেল কর্তৃপক্ষের উপস্থিতিতে ইডির তদন্তকারী আধিকারিক সন্দীপ ঘোষ সহ একাধিকজনকে জিজ্ঞাসাবাদ করতে পারে।

আরজি করে আর্থিক দুর্নীতির অভিযোগে হাসপাতালের প্রাক্তন অধ্যক্ষ সন্দীপকে গ্রেফতার করেছিল সিবিআই। তিনি এখন প্রেসিডেন্সি সংশোধনাগারে বিচারবিভাগীয় হেফাজতে রয়েছেন। সিবিআইয়ের সেই মামলায় বিচারপ্রক্রিয়া চলছে। তার মাঝেই এ বার ইডি সন্দীপ ঘোষকে জিজ্ঞাসাবাদ করতে চায়। সন্দীপ ছাড়াও বয়ান রেকর্ড করা হবে বিপ্লব সিংহ এবং সুমন হাজরার। তাঁদেরও এই মামলাতেই গ্রেফতার করা হয়েছিল।

আরও পড়ুন: রাজভবনে মজুত রয়েছে অস্ত্র-গোলাবারুদ’ রাজ্যপালকে বেনজির আক্রমণ কল্যাণের

উল্লেখ্য, আরজি কর হাসপাতালে কর্তব্যরত মহিলা চিকিৎসককে ধর্ষণ ও খুনের মামলায় তদন্তের সূত্র ধরেই উঠে এসেছিল আর্থিক দুর্নীতির অভিযোগও। দু’টি মামলায় একসঙ্গে তদন্ত চালিয়েছে সিবিআই। উভয় ক্ষেত্রেই সন্দীপকে গ্রেফতার করা হয়েছিল। তবে ধর্ষণ-খুনের মামলাটিতে তিনি জামিন পেয়ে গিয়েছেন আগেই। আর্থিক দুর্নীতির মামলায় এখনও জেল খাটছেন। ওই মামলায় সিবিআই সন্দীপদের বিরুদ্ধে দুর্নীতিদমন আইনে মামলা রুজু করে চার্জগঠন করেছিল। গত বছর ২৯ নভেম্বর আলিপুর আদালতে চার্জশিট জমা দেওয়া হয়েছিল।